
ABSTRACT


Anunţat de mai mult timp, Tratatul Alianţei Economice Euro-Asiatice a fost ratificat la începutul lunii octombrie a.c. de Consiliul Federal al Rusiei, după ce acesta a fost semnat la 29 mai 2014 de către preşedinţii de stat ai Rusiei, Belarusului şi Kazahstanului.


Alianţa Economică Euro-Asiatică a înlocuit Alianţa de taxe vamale Rusia-Belarus-Kazahstan. 

Conform Tratatului, Alianţa Economică Euro-Asiatică îşi începe activitatea, oficial, la data de 1 ianuarie 2015. Cele trei state vor realiza până în anul 2025, un comerţ liber în domeniul mărfurilor, serviciilor, capitalului şi forţei de muncă, iar obiectivul definitiv vizează instituirea unei alianţe economice similare cu Uniunea Europeană, în care să fie formată o piaţă unificată cu o populaţie de 170 milioane de locuitori.


Într-un mod similar, Uniunea Europeană şi Statele Unite, pe de o parte, Uniunea Europeană şi Canada, pe de altă parte au decis să semneze două acorduri transatlantice de liber schimb, TTIP şi CETA, care pot deveni cele mai ample acorduri de acest fel din istorie.

Împreună, economiile UE şi SUA reprezintă circa 50% din produsul intern brut la nivel mondial şi o treime din comerţul mondial.


În 2012, UE a fost al doilea partener comercial al SUA ca importanţă în ce priveşte importurile de mărfuri - în urma Chinei, însă înaintea partenerilor din Acordul de Liber Schimb Nord-American (ALSNA), Mexic şi Canada.


Din punctul de vedere al UE, SUA a fost cea mai importantă destinaţie pentru exporturile Uniunii în 2012, absorbind 17,3% din exporturile totale ale UE (comparate cu cele 8,5% ale Chinei). Cu toate acestea, SUA s-a clasat doar pe locul trei printre partenerii de importuri ai UE, furnizând 11,5% din bunurile importate de UE, după China şi Rusia (care au furnizat 16,2% şi, respectiv, 11,9% din importurile totale ale UE).


În perioada 2011-2012, exporturile de servicii ale UE către SUA au crescut, la fel ca și importurile de servicii ale UE din SUA. În 2012, UE a înregistrat un surplus de 11,2 miliarde de euro în comerţul cu servicii cu SUA.


UE este al doilea partener comercial al Canadei ca importanţă, după SUA. În 2012, UE a exportat bunuri în valoare de 31,3 miliarde de euro în Canada şi a importat bunuri canadiene în valoare de 30,2 miliarde de euro. Canada se situează pe locul 12 în rândul partenerilor comerciali internaţionali ai UE. Comerţul cu servicii dintre UE şi Canada a înregistrat progrese semnificative. În 2012, exporturile de servicii din UE către Canada se ridicau la 16,8 miliarde de euro, iar importurile de servicii ale Uniunii din Canada erau în valoare de 10,1 miliarde de euro.

1. TRATATUL DE LIBER SCHIMB UE - SUA (TTIP)


1.1. Istoricul negocierilor


- În anul 2011 este înfiinţat un grup de experţi la nivel înalt care are misiunea de a evalua oportunitatea încheierii unui parteneriat extins în domeniul relaţiilor economice şi comerciale între Uniunea Europeană şi SUA.


- În februarie 2012, grupul de experţi prezintă concluziile analizei lor şi recomandă începerea unor negocieri pentru un acord extins de liber schimb, chestiune apreciată atât de Preşedintele american Barack Obama, cât şi de preşedintele Comisiei Europene, Jose Manuel Barroso.


- Chiar din perioada de pregătire a negocierilor, apar şi primele critici ale organizaţiilor care activează în domeniul drepturilor omului, acestea criticând lipsa de transparenţă în pregătirile pentru negocieri. Pe parcursul anilor 2013 şi 2014, criticile se înteţesc, vizate fiind opacitatea tratativelor, dezinteresul pentru unele subiecte sau atenţia prea mare acordată altora, "atacul" la valorile sociale europene, prevederi controversate precum cele legate de soluţionarea disputelor între state şi investitori. 


- Prima rundă de negocieri debutează în iulie 2013, UE prezentând primele documente de poziţie privind Parteneriatul Transatlantic pentru Comerţ şi Investiţii: problemele de reglementare, obstacolele tehnice existente în calea comerţului liber, barierele din domeniul comerţului cu alimente şi produse agricole, achiziţiile publice, materiile prime şi energia, comerţul şi dezvoltarea durabilă.


- A doua rundă de negocieri programată pentru septembrie este amânată până în noiembrie 2013, din cauza crizei bugetare din SUA, dar şi ca urmare a tensiunilor existente la nivelul liderilor unor state membre ale Uniunii Europene şi SUA, cauzate de presupusele acţiuni de spionaj ale Agenţiei Naţionale de Securitate (NSA) a Statelor Unite. 


- Disputele legate de prevederile privind mecanismele de protecţie a investitorilor ce ar urma sa fie incluse în tratat continuă să se înmulţească. În toamna anului 2014, disputele de acest tip au dus la decizia Germaniei de a anunţa că nu va ratifica un alt acord comercial - cel dintre UE şi Canada (CETA), dacă nu sunt eliminate prevederile privind soluţionarea litigiilor dintre investitori şi state (capitolul fiind numit ISDS).


- La începutul lunii martie 2014, comisarul european pentru comerţ, Karel de Gucht, anunţă că va publica un proiect al Comisiei privind partea de investiţii, care va include menţiuni privind protecţia investiţiilor şi soluţionarea litigiilor dintre investitori şi stat.


- În mai 2014, Uniunea Europeană prezintă documentele de poziţie referitoare la alte domenii supuse negocierilor: produsele chimice şi cosmetice, cele auto, produsele farmaceutice, precum şi produsele textile şi de îmbrăcăminte. 


- În iulie 2014, grupul de experţi ai Uniunii Europene solicită deschiderea pieţei achiziţiilor publice pentru firmele europene la toate nivelurile administraţiei americane. 


- În perioada iulie - august 2014 are loc cea mai amplă acţiune de protest faţa de TTIP. Un grup format din circa 150 de organizaţii neguvernamentale încearcă să blocheze negocierile apelând la o iniţiativă cetăţenească europeană, care avea însă să fie respinsă de Comisia Europeană, pe motive procedurale. 


Printre partenerii "Iniţiativei Cetăţeneşti Europene împotriva TTIP" s-au numărat şi mai multe ONG-uri româneşti care se opun proiectului minier Roşia Montana, proiectelor privind gazele de şist şi utilizării organismelor modificate genetic.

După înregistrarea Iniţiativei, ONG-urile au la dispoziţie o perioadă de un an pentru a strânge peste un milion de semnături de susţinere din partea cetăţenilor, în cel puţin 7 din cele 28 de state membre ale UE. Potrivit analiştilor, chiar dacă Iniţiativa nu va reuşi sa blocheze semnarea TTIP, va declanşa o audiere în Parlamentul European şi va obliga Comisia să ofere un răspuns oficial.


- În septembrie 2014, UE şi Canada anunţă, oficial, încheierea negocierilor pentru acordul comercial bilateral CETA, considerat un model de lucru pentru TTIP. 


Negocierile se poarta pe trei paliere distincte:

1. - accesul pe piaţă (produse industriale, produse agricole, servicii şi investiţii);


2. - aspecte de reglementare si bariere netarifare în calea comerţului (non-tariff barrieres to trade - NTBs);


3. - reguli, principii şi noi modalităţi de cooperare care să se adreseze provocărilor şi oportunităţilor comerţului global.

Potrivit Comisiei Europene, pe lângă reducerea tarifelor în toate sectoarele, UE şi SUA doresc să abordeze problema barierelor vamale, în special diferenţele în domeniul reglementărilor tehnice, al standardelor şi al procedurilor de aprobare. 

1.2. Principalele date ale TTIP


Potrivit unui raport independent elaborat în martie a.c. de Centrul pentru Cercetarea Politicilor Europene de la Londra, care a fost dat publicităţii de Comisia Europeană:

1. PIB-ul Uniunii Europene ar urma să crească cu 68-119 miliarde de euro;


2. PIB-ul SUA ar urma să crească cu 50-95 miliarde de euro.


Dacă iniţiativa comercială va fi mai restrânsă, limitându-se la liberalizarea tarifelor, efectele asupra creşterii economice s-ar reduce la 24 miliarde euro în cazul UE şi la 9 miliarde euro în cazul SUA;


3. Impactul asupra celorlalte economii va fi unul pozitiv şi se va ridica, în cel mai optimist scenariu, la circa 99 miliarde de euro;


4. 80% dintre beneficiile TTIP ar proveni din reducerea costurilor impuse de birocraţie şi reglementările în vigoare, precum şi din liberalizarea comerţului în domeniul serviciilor şi al achiziţiilor publice.


1.3. Impactul asupra pieţei europene


Potrivit aceluiaşi raport:


1. Companiile ar putea economisi milioane de euro;


2. În cadrul Uniunii poate fi susţinută apariţia a sute de mii de noi locuri de muncă;


3. După implementarea completă a Parteneriatului, o gospodărie medie europeană ar urma să câştige anual cu 545 de euro mai mult decât în prezent, iar economia europeană ar creşte cu până la 120 de miliarde de dolari anual.


4. Creşterea economică suplimentară ar fi benefică pentru toţi cetăţenii, întrucât întărirea relaţiilor comerciale contribuie la întărirea economiilor europene, cererea şi oferta urmând să crească fără ca acest lucru sa presupună cheltuieli publice sau împrumuturi suplimentare.


1.4. Impactul asupra pieţei americane


Potrivit rapoartelor Casei Albe, deschiderea suplimentară a pieţelor europene ar duce la o creştere a exporturilor de bunuri şi servicii private din SUA către UE, cea mai mare piaţă de export a Statelor Unite, exporturi care se ridică la 458 miliarde de dolari. De asemenea, UE ar beneficia de pe urma întăririi reglementărilor în privinţa investiţiilor, în condiţiile în care, potrivit datelor aferente anului 2011, investiţiile pe care fiecare dintre cei doi parteneri le-au făcut în economia celuilalt se ridică la 3,7 mii de miliarde de dolari.


Prevederi legate de faptul că o companie străină ar putea da în judecată guvernul unui stat pentru obţinerea de despăgubiri în numerar pentru veniturile pierdute din cauza modificării prevederilor din domeniul muncii sau mediului au fost cuprinse şi în Acordul Multilateral privind Investiţiile (MAI), un tratat negociat în secret între 1995 şi 1997 de 29 de state membre ale OCDE. Informaţiile apărute în mass-media au condus la un val de proteste la nivel internaţional şi la suspendarea negocierilor.


Actualul acord prevede că statele semnatare vor trebui să se conformeze  normelor de comerţ liber stabilite, practic, de către şi pentru marile corporaţii din SUA şi din UE, existând posibilitatea ca un stat să plătească sancţiuni comerciale cu titlu de despăgubiri pentru corporaţii.


1.5. Opinii ale experţilor


Volumul schimburilor comerciale dintre Uniunea Europeană şi Statele Unite reprezintă o treime din totalul comerţului la nivel mondial. O dată cu înfiinţarea celei mai mari zone de schimb comercial din lume, cu circa 800 de milioane de consumatori, PIB-ul celor doi parteneri va creşte cu trei procente, potrivit Institutului pentru Studii Economice din München, cu precizarea că valorile sunt medii, deci pot cunoaşte diferenţieri în funcţie de zonă. 


Majoritatea economiştilor apreciază că, în mod excepţional vor profita SUA şi Europa, restul lumii confruntându-se mai degrabă cu dezavantaje. Restul lumii include economiile emergente şi în curs de dezvoltare din Asia, Africa şi America Latină. 


Nici partenerii comerciali tradiţionali ai SUA sau ai Europei nu vor fi complet scutiţi de efectele negative, avertizează experţii. Cele mai puternice efecte ar putea fi resimţite de Canada şi Mexic, unde PIB-ul ar putea scădea cu 7 până la 9 procente. Actualul Tratat de Liber Schimb NAFTA, valabil între cele două state şi Statele Unite, va fi anulat o dată cu intrarea în vigoare a noului Tratat de Liber Schimb (TTIP). Şi alţi parteneri, precum Chile şi Australia, ar resimţi efectele negative, ca şi statele din Asia, în această zonă majoritatea ţărilor urmând să se confrunte cu o diminuare a creşterii economice, între 0,5 şi 2,5 procente.


Scopul Tratatului este reducerea costurilor tranzacţiilor, a precizat Julia Kubny, manager al Băncii germane pentru reconstrucţie (KfW). Rezultatul va fi că o sticlă de vin din Italia va fi mai ieftină pentru consumatorii din Statele Unite şi astfel vinul va fi preferat faţă de cel originar din Chile, de exemplu. În concluzie, schimburile comerciale intense dintre UE şi SUA vor implica o scădere a tranzacţiilor cu statele în curs de dezvoltare.


La rândul său, Cecilia Malmstrom, comisarul european desemnat pentru Comerţ a precizat că pentru o eliminare a controversatei clauze ISDS din viitorul acord de liber schimb UE-SUA este nevoie de discuţii prealabile în Consiliul Uniunii Europene, care a dat Comisiei Europene mandatul de negociere cu guvernul american. Malmstrom a subliniat că, oricum, dacă se vor introduce clauzele ISDS, acestea vor respecta principiile statului de drept şi al egalităţii în faţa legii. 

Preşedintele Comisiei Europene s-a angajat să nu accepte ca jurisdicţia instanţelor din statele membre UE să fie limitată de regimuri speciale pentru litigii intentate de investitori. 


În prezent, capitolul ISDS este suspendat din negocierile cu SUA, până când Comisia va centraliza şi analiza peste 150.000 de propuneri primite în consultarea publică privind prevederile sistemului de rezolvare a disputelor stat-companii. O analiză calitativă a propunerilor este aşteptată până la sfârşitul acestui an.


Comisarul european a subliniat că indiferent de situaţie, în viitorul acord UE-SUA, ca şi în toate celelalte acorduri de liber-schimb ale Uniunii Europene, nu se va face rabat de la standardele europene de protecţie a consumatorului, a sănătăţii publice şi a mediului. În acordul UE-Canada, “ne bazăm pe principiul precauţiei, în sensul că lucruri nepermise în UE, de exemplu vite hrănite cu hormoni sau organisme modificate genetic necertificate, nu vor fi importate”, a afirmat aceasta.


Malmstrom a menţionat că viitorul tratat nu va afecta dreptul statelor naţionale de a-şi reglementa singure piaţa serviciilor de utilităţi. Astfel, serviciile de apă sau de colectare a gunoiului nu vor face obiectul TTIP. Este foarte important ca statele membre să-şi menţină posibilitatea de a reglementa domeniul serviciilor publice: furnizarea apei sau colectarea deşeurilor. “Nu există niciun membru al Organizaţiei Mondiale a Comerţului care ar dori să includă gestiunea apei într-un astfel de acord. Comisia Europeană este dispusă să includă în ISDS ca legiuitorul naţional şi local să aibă dreptul să legifereze pentru a-şi proteja interesul public şi nu va exista posibilitatea ca acest fapt să fie anulat prin ISDS”, a declarat noul comisar european. 


De asemenea, acesta şi-a propus ca viitorul tratat să conţină un capitol separat privind energia, care să permită Uniunii Europene să importe hidrocarburi din SUA, pentru diversificarea furnizorilor energetici. 


Propunerile pe termen mediu şi lung ale Comisiei Europene în domeniul energetic vizează următoarele aspecte:


- finalizarea pieţei interne a energiei şi construirea legăturilor care lipsesc în infrastructură europeană. Se va putea, astfel, reacţiona rapid în caz de posibile întreruperi ale aprovizionării prin direcţionarea fluxurilor de energie în funcţie de necesităţi şi acolo unde este nevoie pe întreg teritoriul UE;


- analizarea tuturor proiectelor ce trebuie implementate pentru protejarea infrastructurii critice din domeniul securităţii energetice a UE; 

- extinderea obiectivului în ceea priveşte interconectarea capacităţii de producţie de electricitate instalată la 15% până în anul 2030 (statele membre s-au angajat deja să asigure o interconectivitate de 10% până în anul 2020);


- diversificarea ţărilor furnizoare şi a rutelor de tranzit. În anul 2013, 39% din volumul importurilor de gaz ale UE au provenit din Rusia, 33% din Norvegia şi 22% din Africa de Nord (Algeria, Libia). În timp ce UE îşi va menţine relaţiile cu partenerii de încredere, ea va urmări să stabilească legături cu noi ţări partenere, de exemplu, în regiunea bazinului Mării Caspice, continuând să extindă coridorul sudic al gazelor, dezvoltând hub-ul de gaz mediteranean;


- consolidarea mecanismelor de urgenţă şi de solidaritate, precum şi protejarea infrastructurilor critice. În acest sens, Comisia va revizui dispoziţiile în vigoare şi va controla punerea în aplicare a regulamentului privind securitatea aprovizionării cu gaz;


- creşterea producţiei autohtone de energie - inclusiv utilizarea sporită a surselor de energie regenerabile şi producţia durabilă de combustibili fosili;


- îmbunătăţirea coordonării politicilor energetice naţionale şi adoptarea unei viziuni unitare în materie de politică energetică externă. Comisia va participa, încă dintr-o fază timpurie, la negocierea acordurilor interguvernamentale cu ţări terţe, care ar putea avea un impact asupra securităţii aprovizionării. În plus, Comisia se va asigura că toate aceste acorduri şi toate proiectele de infrastructură de pe teritoriul UE vor respecta pe deplin legislaţia UE aplicabilă în acest sens, nu cum s-a întâmplat în cazul acordurilor bilaterale semnate cu Gazprom de statele implicate în proiectul South Stream, proiect ce încalcă Al treilea pachet pe energie;


- dezvoltarea tehnologiilor energetice;


- îmbunătăţirea eficienţei energetice. Întrucât clădirile reprezintă 40% din consumul de energie din UE şi o treime din utilizarea gazelor naturale, acest sector joacă un rol deosebit de important.


Cecilia Malmstrom a afirmat că în negocierile cu SUA va fi dificil pentru UE să-şi menţină actualul sistem european de protecţie a produselor specifice prin indicaţii geografice care statuează că anumite denumiri pot fi folosite doar de mărfurile produse în regiunile respective. În acordul cu Canada, Comisia a reuşit cu succes să protejeze 145 de indicaţii geografice, inclusiv cele mai cunoscute din agricultură, dar negocierile cu SUA sunt mult mai dificile. Condiţia este ca UE să aibă o listă asupra căreia să se cadă de acord la nivel global. 


Problema medicamentelor este un subiect general în ceea ce priveşte standardizarea şi recunoaşterea reciprocă a produselor de profil. În acest domeniu se pot obţine cele mai mari câştiguri, fără a scădea standardele în niciun fel, fapt ce ar conduce la obţinerea de produse mai ieftine pentru cetăţenii europeni, a precizat noul comisar european.


1.6. Principalele scenarii


Efectele care se prefigurează sunt următoarele:


- dacă documentul va reglementa doar anularea taxelor vamale, efectele sunt previzibile, pentru că volumul acestor taxe este relativ redus. Prin urmare, o a doua variantă pare mai plauzibilă: renunţarea nu doar la taxe vamale, ci şi înlăturarea aşa-numitelor bariere comerciale netarifare, precum reglementările în privinţa alimentelor sau anumite standarde din domeniul protecţiei mediului sau a drepturilor consumatorilor.


În această privinţă se identifică un potenţial conflict între protecţia consumatorilor din Europa şi experţii din domeniul dezvoltării economice. Cei dintâi militează pentru stabilirea unor standarde europene mai înalte în forma finală a Tratatului. Astfel s-ar putea evita introducerea în comerţ a alimentelor manipulate genetic, fără etichete corespunzătoare. Dacă standardele din Statele Unite, parţial sub nivelul celor europene, vor fi aduse la nivelul comunitar, atunci exportatorii de pe piaţa nord-americană care nu fac faţă noilor standarde vor fi excluşi sau vor fi necesare investiţii mai mari pentru a ţine pasul cu evoluţiile comerciale.


- La nivel mondial, se negociază noile metode de dezvoltare, care să înlocuiască, din 2016, aşa-numitele "obiective ale mileniului". Până în anul 2030, foametea şi sărăcia extremă ar trebui să dispară complet de pe glob, cel puţin în viziunea Naţiunilor Unite. Dacă Tratatul de Liber Schimb Transatlantic ar atrage o scădere a PIB-ului în statele mai puţin dezvoltate de până la nouă procente, atunci se pune pe bună dreptate întrebarea: în ce măsură interesele economice şi comerciale ale nordului pot coexista cu necesităţile sudului mult mai sărac?


Scopul declarat al colaborării în domeniul dezvoltării dintre Germania şi UE este de a sprijini potenţialul economic al statelor mai sărace şi de a le facilita accesul la schimburile comerciale internaţionale. Dacă se va ajunge la o îngreunare a accesului statelor emergente pe piaţa comunitară sau nord-americană, atunci toate eforturile de până acum s-ar dovedi zadarnice.


În cazul tratatului cu Canada situaţia a fost similară. Textul acordului CETA nu a fost făcut public pe durata negocierilor, aceasta fiind poziţia oficială a guvernului canadian, dar şi a Comisiei Europene. Transparenţa opacă a ridicat numeroase semne de întrebare cu privire la adevăratele intenţii din spatele documentului. 


În presă, informaţii despre CETA au apărut doar în contextul negocierilor legate de ridicarea vizelor pentru Canada. În cazul Cehiei problema s-a rezolvat la sfârşitul anului trecut, iar România şi Bulgaria au rămas singurele ţări din UE ale căror cetăţeni au nevoie de vize. 

Înainte de încheierea negocierilor, televiziunea germană ARD a obţinut textul acordului dintre UE şi Canada, iar analiza pe scurt a implicaţiilor sale a fost publicată sub titlul "Pe drumul către o justiţie paralelă", care vizează prevederile referitoare la protecţia investitorilor străini, fapt ce reprezintă un potenţial major de încălcare flagrantă a suveranităţii statelor participante.


În Articolul X.9 (Tratamentul investitorilor şi a investiţiilor) se arată că la aplicarea obligaţiilor de tratament drept şi echitabil, un tribunal poate să ia în considerare dacă o parte (Guvernul) a prezentat investitorilor situaţia astfel încât să inducă realizarea investiţiei, iar prin aceasta a creat aşteptări legitime, care au fost decisive în luarea deciziei, dar ulterior şi-a retras promisiunile.


Analiştii Der Spiegel precizau, în iulie 2014, că landurile germane doresc o mai mare transparenţă a negocierilor, precum şi aprobarea acordurilor în Bundesrat. Principala problemă este reprezentată de aceleaşi clauze de protecţie a investitorilor. Acestea permit companiilor să dea în judecată guvernele, dacă se consideră că legile adoptate după intrarea lor pe o piaţă le va influenţa negativ profiturile sau le va provoca pierderi. Cazurile vor fi judecate în secret de curţi speciale de arbitraj. Perspectiva soluţionării litigiilor companiilor germane în curţi de arbitraj americane a determinat autorităţile de la Berlin să ceară renegocierea capitolelor corespunzătoare din acorduri. 


Brigitte Zypries, secretar de stat în cadrul Ministerului Economiei, a declarat că din perspectiva guvernului federal, atât investitorii americani, cât și cei canadieni au suficientă protecţie juridică în Uniunea Europeană prin intermediul curţilor de justiţie obişnuite, iar autorităţile germane doresc să elimine drepturile de arbitraj atât din CETA cât şi din TTIP. O opinie similară a exprimat şi Sigmar Gabriel, Ministrul Economiei al Germaniei.


Criticii tratatelor de liber schimb evidenţiază că acestea vor impune un cadru rigid al dreptului corporatist internaţional, construit exclusiv pentru protecţia intereselor corporaţiilor, prin eliminarea oricărui risc financiar şi a responsabilităţii sociale sau de protecţie a mediului.


Dar suveranitatea corporaţiilor nu este singura miză a tratatelor, în special a celui dintre UE şi Statele Unite. Partea americană doreşte relaxarea semnificativă a standardelor de siguranţă alimentară din Europa, prin recunoaşterea bilaterală a unor reglementări specifice fiecărei pieţe sau prin eliminarea principiului precauţiei, care cere producătorilor să demonstreze că nu există riscuri asociate produselor lansate pe piaţă.


În acest context, marile companii internaţionale s-au angajat într-o puternică activitate de lobby, în special faţă de oficialii Comisiei Europene.


Conform datelor prezentate de organizaţia neguvernamentală Corporate Europe Observatory (CEO), cea mai puternică activitate de lobby în jurul tratatului de liber schimb dintre UE şi SUA a fost cea a companiilor din sectorul agricol şi alimentar. Multinaţionalele producătoare de alimente, traderii de produse agricole şi producătorii de seminţe au avut mai multe contacte cu Departamentul de Comerţ al Comisiei Europene decât toate grupurile de lobby ale sectorului farmaceutic, chimic, financiar şi auto luate împreună, se precizează pe site-ul CEO.


Reprezentanţii organizaţiei mai arată că, în ciuda afirmaţiilor Comisiei Europene privind păstrarea reglementărilor legate de siguranţa alimentară şi a mediului, prevederile tratatului indică altceva: “industria alimentară îl priveşte (ref. la tratat) ca pe arma perfectă pentru contracararea reglementărilor prezente şi viitoare”.

De asemenea, înlocuirea treptată a seminţelor autohtone cu cele oferite de marile corporaţii va ameninţa însăşi pierderea independenţei şi siguranţei alimentare pentru multe ţări europene, inclusiv România.


Analiştii europeni consideră că, în principiu, orice acord de liber schimb are efecte benefice pentru participanţi, dar nu acelaşi lucru se poate spune şi despre CETA sau TTIP. În economia mondială s-au adâncit dezechilibrele, ca urmare a politicilor de relaxare cantitativă ale marilor bănci centrale şi a intervenţiei guvernelor din economiile dezvoltate pentru susţinerea unor companii falimentare. 


Perspectivele sunt deosebit de negative în special pentru economia României. “De un sfert de secol, România este lipsită complet de apărare, în condiţiile în care iniţiativa privată şi procesul de acumulare a capitalului autohton au fost sufocate în mod sistematic. Cum se poate dezvolta o ţară când autorităţile naţionale vor fi ameninţate permanent de spectrul ameninţător al unor curţi secrete de arbitraj?”, concluzionează analiştii publicaţiei Bursa.


Experţii Le Monde Diplomatique îl citează pe fostul secretar de stat american al comerţului,  Ron Kirk: ”Există un motiv practic pentru care trebuie să se păstreze o anumită măsură de discreţie şi confidenţialitate. Ultima dată când un proiect al unui astfel de acord ambiţios a fost lansat, negocierile au eşuat”, a spus acesta făcând aluzie la acordul de liber schimb al Americilor (FTAA), o versiune extinsă a Acordului de Liber Schimb cu SUA. Proiectul, susţinut de către fosta administraţie George W. Bush, a fost postat pe site-urile guvernamentale în anul 2001. Drept răspuns, senatorul american Elizabeth Warren a susţinut că nu ar trebui să fie semnat vreodată un acord care nu poate rezista controlului public.


Este limpede de remarcat de ce negociatorii americani doresc păstrarea secretul negocierilor. Acordul va avea un impact deosebit la fiecare nivel de guvernare. Autorităţile federale, statale şi locale vor fi obligate să-şi revizuiască politicile lor de sus în jos, astfel încât să satisfacă solicitările sectorului privat într-o multitudine de domenii: 


- siguranţa alimentară;


- standardele toxice din chimie;


- preţurile asistenţei medicale şi a medicamentelor;


- libertatea internet-ului şi a vieţii private;


- protecţia consumatorilor;


- energia; 


- serviciile culturale;


- brevetele şi drepturile de autor;


- resursele naturale;


- acordarea licenţelor profesionale;


- utilităţile publice;


- imigraţia;


- achiziţiile publice, etc.


Principala problemă, potrivit experţilor Le Monde Diplomatique, vizează reglementarea diferendelor economice. Se are în vedere faptul că 3.300 de societăţi-mamă din Uniunea Europeană deţin mai mult de 24.200 de filiale în SUA, iar 14.400 de corporaţii din SUA, deţin peste 50.800 de filiale în Europa. În total, noul acord de liber schimb ar permite celor peste 75.000 de companii din Statele Unite şi Uniunea Europeană să dispună de fonduri publice în urma unor procese lipsite de transparenţă.


„Obligaţiile” tribunalelor care trebuie să protejeze corporaţiile sunt formulate într-un limbaj în mod deliberat vag, fiind interpretate într-un mod care rareori serveşte interesele tuturor firmelor care îşi desfăşoară activitatea pe teritoriul unui stat. Un guvern nu mai are dreptul de a face modificări în politicile de reglementare odată ce o companie a făcut o investiţie într-un domeniu. De asemenea, statul respectiv poate să plătească despăgubiri pentru „exproprierea indirectă” - ceea ce înseamnă că guvernele trebuie să achite daune imense în cazul în care o politică de reglementare scade valoarea unei investiţii, chiar dacă o astfel de politică se aplică în mod egal pentru firmele locale şi străine. Tribunalele vor fi obligate să recunoască, de asemenea, dreptul investitorilor de a dobândi tot mai mult teren, resurse, utilităţi şi fabrici, în timp ce companiile nu sunt obligate să ofere ceva în schimb, neavând nici o obligaţie faţă de statul respectiv.

Unii investitori au o concepţie foarte largă a drepturilor lor, precizează Le Monde Diplomatique. Astfel, dintre acţiunile în justiţie ale companiilor europene se pot enumera:

- acţiunea împotriva legii adoptate de Parlamentul egiptean privind creşterea salariului minim; 

- acţiunea companiei Renco, care încearcă în instanţă să lupte împotriva emisiilor toxice emise de firmele americane pe teritoriul statului Peru; 

- societatea Philip Morris a contestat în instanţă legislaţia anti-fumat adoptată de Uruguay şi Australia; 

- producătorul farmaceutic american Eli Lilly a depus o plângere în instanţă împotriva Canadei pentru reglementarea acordării de brevete; 

- Vattenfall AG, subsidiara companiei sudeze de stat Vattenfall AB, a dat în judecată statul german pentru recuperarea unor pierderi de circa 5 miliarde de euro, rezultate în urma restricţiilor suplimentare impuse emisiilor de dioxid de carbon şi a deciziei de eliminare treptată a reactoarelor nucleare. Cazul se judecă în faţa International Centre for Settlement of Investment Disputes.


Mai mult, nu există nici o limită privind sumele de bani pe care un tribunal o poate impune unui guvern pentru despăgubirea unei companii străine. În anul 2013, Ecuadorul fost obligat să plătească unei companii de petrol peste 2 miliarde de dolari. 


Chiar şi atunci când guvernele câştigă în instanţă, trebuie să plătească costurile acţiunilor şi toate taxele stabilite de lege, care ajung, în medie, la 8 milioane de dolari pentru un singur dosar de mediu, fapt care demonstrează irosirea resurselor limitate ale unui stat pentru apărarea politicilor de interes public. Guvernele de multe ori preferă să negocieze în afara instanţei: Canada a evitat a se judeca cu o companie care a comercializat benzină toxică.


Numărul de acţiuni ale investitorilor împotriva statelor este în creştere. Conferinţa Naţiunilor Unite pentru Comerţ şi Dezvoltare a prezentat un raport în care sunt menţionate un număr de 10 ori mai mare de acţiuni în instanţă faţă de anul 2000, cele mai multe dintre acestea fiind deschise începând cu anul 2012. 


Cu toate acestea, jumătate din statele americane iau acum în considerare cerinţele de etichetare impuse de ONG-uri, iniţiativa fiind susţinută de mai mult de 80% dintre consumatorii americani, dintre care mulţi apreciază sistemul european. Cei care se opun sunt Asociaţia Naţională a Cofetarilor din SUA care a afirmat că doreşte să vadă prin acordul de liber schimb SUA-UE realizarea de progrese în eliminarea cerinţelor de etichetare obligatorii. Alianţa corporativă Biotehnologie este preocupată de faptul că produsele vândute în Statele Unite nu sunt aprobate în mod automat în UE. Alte firme se plâng de decalajul semnificativ şi în creştere între dereglementarea unor produse noi din domeniul biotehnologiei din Statele Unite ale Americii şi aprobarea acestor produse în UE.


Lobby-ul este important şi în privinţa utilizării internetului şi protejării vieţii private. Coaliţia Trade Digital, un grup de companii care îşi desfăşoară activitatea în domeniul high-tech şi al internetului, încearcă să convingă grupul de negociatori că politicile de confidenţialitate a datelor, care sunt aplicate de UE, nu trebuie să îngreuneze transferul de date cu caracter personal din Statele Unite. Consiliul american pentru afaceri internaţionale, care cuprinde companii precum Verizon, ce a predat cantităţi mari de date cu caracter personal la ANS, a declarat: “Acordul ar trebui să încerce să circumscrie excepţii în domeniul de securitate şi protejare a vieţii private, pentru a se asigura că acestea nu sunt utilizate ca bariere deghizate în calea comerţului”. 


Siguranţa alimentară este, de asemenea, o miză a tratatului. Industria cărnii din SUA încearcă să utilizeze documentul pentru a elimina interzicerea aplicabilă la nivelul statelor membre ale Uniunii Europene cu privire la utilizarea clorului în procesul de curăţare a cărnii tranşate. Asociaţia americană a cărnii se plânge de faptul că în Uniunea Europeană sunt permise în acest scop doar aplicarea de apă şi abur. Proprietarul KFC, de exemplu, solicită în mod explicit ca tratatele să fie folosite pentru a schimba standardele de siguranţă alimentară ale UE, astfel încât europenii să poată cumpăra produse clorurate. Institutul american al cărnii protestează că UE continuă să menţină în mod nejustificat interdicţia utilizării clorhidratului de ractopamină în tehnologia produselor de carne. 


Această substanţă a fost interzisă sau limitată în 160 de state (inclusiv în statele membre ale UE, Rusia şi China), din cauza riscurilor potenţiale pentru sănătatea umană şi animală.

Airlines for America, cea mai mare asociaţie din industria companiilor aeriene din SUA, a elaborat o listă de reglementări care „impun o povară substanţială asupra industriei americane”, sperând ca acestea să fie eliminate prin adoptarea tratatului. Principala prevedere este legată de obligativitatea companiilor aeriene de a plăti pentru emisiile de carbon, în conformitate cu prevederile politicilor vizând schimbările climatice, considerată o barieră în calea progresului.


2. Acordul economic şi comercial dintre UE şi Canada (CETA)


2.1. Principalele prevederi ale CETA


Comisia Europeană a făcut public, la 26 septembrie a.c., textul integral al Acordului economic şi comercial dintre UE şi Canada (CETA)
, document ce ar urma să elimine 99% din barierele tarifare în relaţiile comerciale şi de afaceri dintre cele două părţi, fiind considerat un model de lucru în negocierile pentru viitorul Acord de liber schimb UE-SUA (TTIP). Premierul canadian, Stephen Harper, preşedintele Consiliului European, Herman Van Rompuy şi preşedintele Comisiei Europene, Jose Manuel Barroso au semnat, în cadrul unui summit desfăşurat la Ottawa, o declaraţie ce marchează oficial încheierea negocierilor pentru CETA.


CETA reafirmă dreptul UE şi al Canadei de a reglementa în vederea îndeplinirii obiectivelor legitime de politică publică.


Acordul CETA prevede o definiţie exactă a noţiunii de „tratament corect şi echitabil”. Acest lucru va permite evitarea unor interpretări prea largi şi va furniza orientări clare tribunalelor. 


În temeiul acordului, o încălcare a obligaţiei privind un tratament corect şi echitabil apare în următoarele cazuri:

 
-  denegare de dreptate în proceduri penale, civile sau administrative; 


- încălcarea fundamentală a respectării garanţiilor procedurale, inclusiv o încălcare fundamentală a transparenţei, în procedurile juridice şi administrative. 


-  caracter arbitrar vădit;


- discriminare ţintită pe motive vădit abuzive, cum ar fi sexul, rasa sau religia; 


- tratament abuziv al investitorilor, în special coerciţia, lipsirea de libertate şi hărţuirea.


CETA conţine o explicaţie detaliată cu privire la semnificaţia noţiunii de expropriere indirectă:


a. Clarificarea faptului că exproprierea indirectă poate apărea numai în cazul în care are loc o privare substanţială de atributele proprietăţii;


b. Furnizarea unei analize detaliate, pas cu pas, pentru a stabili dacă a avut loc o expropriere indirectă şi clarificarea aspectului potrivit căruia simplul fapt că o măsură contribuie la creşterea costurilor suportate de investitori nu conduce în sine la o concluzie de expropriere;


c. Prevederea că măsurile legitime de politică publică luate pentru a proteja sănătatea, siguranţa sau mediul nu constituie expropriere indirectă, cu excepţia cazurilor rare în care acestea sunt în mod evident excesive în raport cu obiectivul lor.


Sistemul de soluţionare a litigiilor între investitor şi stat în cadrul CETA, prezintă o serie de caracteristici esenţiale menite să asigure că sistemul este eficace şi eficient, oferind, în acelaşi timp, garanţii procedurale importante care vor îmbunătăţi controlul părţilor în ceea ce priveşte interpretarea acordului şi vor garanta faptul că recursurile neîntemeiate vor fi evitate sau respinse în mod rapid. Aceste caracteristici includ:


- interdicţii referitoare la prezentarea în acelaşi timp a unor reclamaţii în faţa instanţelor naţionale şi prin intermediul ISDS, încurajând în acelaşi timp utilizarea instanţelor naţionale; 


 - o mai mare certitudine pentru state prin stabilirea unor perioade de timp după care o cerere nu poate fi efectuată (în principiu, 3 ani);


 - o mai mare coerenţă şi o protecţie sporită împotriva eventualelor conflicte de arbitri datorită obligaţiei existenţei unui acord privind arbitrii, în caz contrar, arbitrul va fi ales dintr-o listă de arbitri, decisă de comun acord de către Uniunea Europeană şi Canada (aceasta reprezintă o premieră în ceea ce priveşte un mecanism ISDS);


 - introducerea unui cod de conduită obligatoriu pentru arbitri;


 - un nivel de protecţie deosebit de ridicat împotriva reclamaţiilor neîntemeiate,  mult mai ridicat decât în orice mecanism ISDS existent. Existenţa a două sisteme care permit ca reclamaţiile neîntemeiate să fie respinse foarte rapid – unul în care cazul este vădit neîntemeiat, celălalt, atunci când Tribunalul, chiar şi în cazul în care datele sunt considerate a fi corecte, nu poate să ia o decizie în favoarea investitorului;


 - un nivel ridicat de protecţie împotriva reclamaţiilor neîntemeiate - partea căzută în pretenţii suportă costurile şi, prin urmare, îşi asumă riscul de a introduce o reclamaţie (sistemul actual este neclar în ceea ce priveşte costurile, în măsura în care uneori, chiar şi în cazul în care apărarea sa este un succes deplin, guvernul tot suportă costurile). 


 - transparenţă totală - toate documentele vor fi publice, toate audierile vor fi deschise, părţile interesate (ONG-urile) pot prezenta observaţii. Acesta este primul acord care aplică, în esenţă, noile norme ale Organizaţiei Naţiunilor Unite privind transparenţa în ISDS (UNCITRAL);


 - un eventual mecanism de apel - Primul acord UE care prevede posibilitatea de a stabili un mecanism de apel (SUA a inclus astfel de dispoziţii în toate acordurile sale începând cu 2004);


 - încurajarea unei soluţionări alternative a litigiilor - dispoziţii clare privind medierea unor litigii în materie de investiţii - din nou, o noutate în ceea ce priveşte un mecanism ISDS;


 - claritate absolută în privinţa faptului că un stat nu poate fi forţat să abroge o măsură;


 - mecanisme eficiente pentru părţile la acord (UE şi Canada) pentru a emite interpretări cu caracter obligatoriu cu privire la ceea ce au vrut să menţioneze iniţial în acord şi pentru a participa la arbitraje privind chestiunile de interpretare;


 - acţiune împotriva creşterii costurilor prin intermediul unor limite eficiente în ceea ce priveşte costurile de arbitraj - de asemenea, o noutate în ceea ce priveşte un mecanism ISDS;


 - ISDS se aplică doar presupuselor încălcări ale normelor de protecţie a investiţiilor şi nu se aplică accesului pe piaţă.


2.2. Impactul asupra pieţei europene


- eliminarea tuturor barierelor vamale, exportatorii europeni urmând să economisească circa 470 de milioane de euro anual. În urma ratificării CETA, este aşteptată o creştere a PIB-ului UE cu 12 miliarde de euro;


- companiile din UE vor putea intra în licitaţii pentru contracte publice în Canada;


- va creşte cooperarea bilaterală în domeniul reglementarilor tehnice;


- va apropia de un numitor comun practicile şi reglementările din UE şi Canada în domenii precum drepturile de proprietate intelectuală;


- va întări accesul firmelor europene la piaţa canadiană prin acces la domenii precum serviciile financiare, telecomunicaţii, energie sau transporturi navale;


- va promova şi va proteja investiţiile în afara UE.



2.3. Opinii ale experţilor


În 2012, Canada a fost al 12-lea cel mai important partener comercial al UE, reprezentând 1,8% din comerţul exterior total al Uniunii. Pe baza cifrelor din 2011, UE a fost cel de-al doilea partener comercial al Canadei, după Statele Unite, realizând 10,4% din comerţul exterior total al Canadei.


Volumul valoric al comerţului bilateral cu mărfuri s-a ridicat la 61,8 miliarde euro în 2012. Maşinile, echipamentul de transport şi produsele chimice sunt principalele mărfuri exportate de UE în Canada şi, de asemenea, constituie o parte importantă a importurilor UE din Canada.


Fiind economii avansate, comerţul cu servicii (servicii profesionale, transporturi, bancare şi asigurări) reprezintă o componentă importantă a relaţiilor comerciale dintre UE şi Canada. În aceeaşi măsură, investiţiile rămân cel mai important instrument prin care pot fi realizate serviciile. În 2011, investiţiile din ţările comunitare în Canada s-au ridicat la 220 miliarde euro, în timp ce investiţiile canadiene în UE au însumat aproape 140 miliarde euro.


Potrivit analiştilor cotidianului britanic Financial Times, Acordul Economic şi Comercial Global (CETA), care va însemna că producătorii de automobile, precum Fiat şi Volkswagen, îşi asigură accesul fără taxe pe piaţa canadiană în timp ce producătorii din industria cărnii de vită din Alberta, de exemplu, vor putea să vândă anual, suplimentar 65.000 de tone de carne de vită în UE.


„UE a dovedit că poate realiza un compromis şi poate deschide pieţele în mod istoric protejate - cu precauţie şi fără să-şi submineze valorile şi standardele”, au subliniat analiştii britanici. Ei sunt de părere că, UE nu ar trebui să-şi facă prea multe speranţe în ceea ce priveşte TTIP. Economia SUA este mult mai mare decât cea a Canadei, iar „greutatea” autorităţilor de la Washington la masa negocierilor de la Bruxelles va fi mai mare decât a celor din Ottawa.



Pe de altă parte, Germania şi-a anunţat, în vara aceasta, intenţia de a nu semna CETA dacă din textul tratatului nu vor dispărea prevederile-cheie cu privire la soluţionarea disputelor între investitori şi state, prevederi ce ar permite multinaţionalelor să dea în judecată statele membre UE sau Canada, pentru a-şi proteja interesele comerciale.

Nemulţumirile Germaniei au fost minimalizate din punct de vedere declarativ de către premierul canadian Stephen Harper. Acesta a spus că e sigur că acest document va fi ratificat de toate părţile, dar a admis că ar putea fi aduse "ajustări minore" înainte de intrarea sa în vigoare, lucru care nu se va întâmpla înainte de anul 2016.

Tratatul de liber schimb UE-Canada ar putea fi blocat de România, în condiţiile în care Canada nu liberalizează regimul de vize pentru români. Cel mai recent avertisment în acest sens a fost dat de ambasadorul României în Canada, Maria Ligor, care a declarat că România nu poate ratifica cu uşurinţă Tratatul, atâta timp cât oamenii de afaceri români nu au acces liber în această ţară la fel ca ceilalţi cetăţeni europeni.

